Man en sy voertuig gekaap | Netwerk24
Man en sy voertuig gekaap
'n Afleweringsvoertuig is Dinsdag omstreeks 10:00 op die Bottelarypad in die rigting van Stellenbosch met bestuurder en al gekaap.
"Terwyl die voertuig die verkeerslig by die R44 genader het, het 'n swart Ford Fiesta verby dit gery.
"Die Ford het naby die aansluiting agteruit en in die aflewerings­voertuig vasgery wat veroorsaak het dat dit gestop het," sê kapt. Nathalie Martin, Stellenbosch-polisie se woordvoerder.
Volgens Martin het die klaer uit sy voertuig geklim waarna die verdagtes 'n vuurwapen op hom gerig het.
"Een van die verdagtes het die klaer gedwing om terug in sy afleweringsvoertuig te klim en het toe deur Kuilsrivier na Nyanga gery. Die klaer is in Nyanga afgelaai en die voertuig is ook later daar verlate gevind."
Niemand is nog in hegtenis geneem nie. Enigiemand met inligting kan die Stellenbosch-speurders by 021 809 9140 bel.